CELEX: 32019D0683
Language: fi
Date: 2019-04-09 00:00:00
Title: Neuvoston päätös (EU) 2019/683, annettu 9 päivänä huhtikuuta 2019, jäsenvaltioille annettavasta valtuutuksesta tulla Euroopan unionin edun mukaisesti turvallisuutta, turvatoimia ja palveluja koskevaa yhdennettyä lähestymistapaa jalkapallo-otteluissa ja muissa urheilutilaisuuksissa koskevan Euroopan neuvoston yleissopimuksen osapuoliksi (CETS N:o 218)

2.5.2019   
               
               
                  FI
               
               
                  Euroopan unionin virallinen lehti
               
               
                  L 115/9
               
            
         NEUVOSTON PÄÄTÖS (EU) 2019/683,
         annettu 9 päivänä huhtikuuta 2019,
         jäsenvaltioille annettavasta valtuutuksesta tulla Euroopan unionin edun mukaisesti turvallisuutta, turvatoimia ja palveluja koskevaa yhdennettyä lähestymistapaa jalkapallo-otteluissa ja muissa urheilutilaisuuksissa koskevan Euroopan neuvoston yleissopimuksen osapuoliksi (CETS N:o 218)
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 87 artiklan 1 kohdan yhdessä sen 218 artiklan 6 kohdan toisen alakohdan a alakohdan v alakohdan ja 218 artiklan 8 kohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän (1),
         sekä katsoo seuraavaa:
         
                     (1)
                  
                  
                     Euroopan neuvoston yleissopimus turvallisuutta, turvatoimia ja palveluita koskevasta yhdennetystä lähestymistavasta jalkapallo-otteluissa ja muissa urheilutilaisuuksissa, jäljempänä ’yleissopimus’, tehtiin Saint-Denis'ssä 3 päivänä heinäkuuta 2016 ja se on ollut siitä lähtien avoinna allekirjoittamista ja ratifiointia varten.
                  
               
                     (2)
                  
                  
                     Yleissopimuksen tavoitteena on luoda turvallinen, turvattu ja lämminhenkinen ympäristö jalkapallo-otteluissa ja muissa urheilutilaisuuksissa.
                  
               
                     (3)
                  
                  
                     Kansallisia jalkapalloalan tietopisteitä koskeva yleissopimuksen 11 artiklan 2, 3 ja 4 kohta voivat vaikuttaa yhteisiin sääntöihin tai muuttaa niiden soveltamisalaa Euroopan unionin toiminnasta tehdyn sopimuksen (SEUT) 3 artiklan 2 kohdassa tarkoitetussa merkityksessä, koska kyseiset säännökset ovat yhteneväiset tiettyjen neuvoston päätökseen 2002/348/YOS (2) sisältyvien velvoitteiden kanssa.
                  
               
                     (4)
                  
                  
                     Unionin tuki yleissopimukselle on tärkeää urheilutilaisuuksiin liittyvän väkivallan torjumiseksi, ja se täydentäisi unionin muita tätä alaa koskevia pyrkimyksiä, joita se edistää tukemalla Euroopan parlamentin ja neuvoston asetuksella (EU) N:o 1288/2013 (3) perustetun Erasmus+-ohjelman urheilua koskevaan osa-alueeseen kuuluvia hankkeita.
                  
               
                     (5)
                  
                  
                     Unionista ei voi tulla yleissopimuksen osapuolta, koska ainoastaan valtiot voivat olla sen osapuolia.
                  
               
                     (6)
                  
                  
                     Jäsenvaltiot olisi sen vuoksi valtuutettava allekirjoittamaan ja ratifioimaan yleissopimus toimien yhdessä unionin edun mukaisesti siltä osin kuin on kyse unionin yksinomaiseen toimivaltaan kuuluvista yleissopimuksen osista.
                  
               
                     (7)
                  
                  
                     Päätös 2002/348/YOS sitoo Yhdistynyttä kuningaskuntaa ja Irlantia, ja sen vuoksi ne osallistuvat tämän päätöksen hyväksymiseen.
                  
               
                     (8)
                  
                  
                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Valtuutetaan jäsenvaltiot tulemaan turvallisuutta, turvatoimia ja palveluja koskevaa yhdennettyä lähestymistapaa jalkapallo-otteluissa ja muissa urheilutilaisuuksissa koskevan Euroopan neuvoston yleissopimuksen (CETS N:o 218) osapuoliksi siltä osin kuin on kyse yleissopimuksen 11 artiklan 2, 3 ja 4 kohdasta.
         
         
            2 artikla
            Tämä päätös on osoitettu kaikille jäsenvaltioille.
         
         
            Tehty Luxemburgissa 9 päivänä huhtikuuta 2019.
            
               
                  Neuvoston puolesta
               
               
                  Puheenjohtaja
               
               G. CIAMBA
            
         
         
            (1)  Hyväksyntä annettu 12. maaliskuuta 2019 (ei vielä julkaistu virallisessa lehdessä).
         
            (2)  Neuvoston päätös 2002/348/YOS, tehty 25 päivänä huhtikuuta 2002, turvallisuudesta kansainvälisten jalkapallo-ottelujen yhteydessä (EYVL L 121, 8.5.2002, s. 1).
         
            (3)  Euroopan parlamentin ja neuvoston asetus (EU) N:o 1288/2013, annettu 11 päivänä joulukuuta 2013, unionin koulutus-, nuoriso- ja urheiluohjelman ”Erasmus+” perustamisesta ja päätösten N:o 1719/2006/EY, 1720/2006/EY ja 1298/2008/EY kumoamisesta (EUVL L 347, 20.12.2013, s. 50).